Gesondheidskomitee waarsku teen opheffing van drankverbodArgieffoto (Foto: Free-Photos/Pixabay) Die voorsitter van die portefeuljekomitee oor gesondheid, dr. Sibongiseni Dhlomo, maan pres. Cyril Ramaphosa om versoeke te ignoreer om die verbod op alkoholverkope op te hef. Dhlomo het gesê mense wat alkohol verbruik maak hulself vatbaar om dronk te word. “ŉ Persoon wat onder die invloed van alkohol is, het nie ŉ goeie oordeel vir die omgewing, ruimte of tyd nie. Ons het nie tydens hierdie afsonderingsperiode persone nodig wat ŉ swak oordeel het nie.” Hy het gesê die komitee loof die president se opdrag wat ŉ verbod plaas op die verkope van alkohol tydens die afsonderingsperiode. “Die president moenie diegene wat alkohol wil verkoop ruimte gee om dit te doen nie, omdat dit hulle onbewustelik bloot kan stel aan die pandemie. Ons maan die president om nie toe te gee tot enige versoeke om alkohol tydens die nasionale ramptoestand te verkoop nie.” Die ANC het intussen ook versoeke bevraagteken wat die regering se poging om die verspreiding van Covid-19 te bekamp, ondermyn. Dit volg ná verskeie bedrywe en sake-eienaars aangedui het dat hulle van voornemens is om die hof te nader om die regering te dwing om die bestaande afsonderingsreëls te verslap, veral wat alkoholverkope betref. “Ons doen ŉ beroep op die sakegemeenskap om voordeel te trek uit die maatreëls wat deur die regering aangekondig is om die negatiewe impak van die afsonderingstydperk te verlig,” het Pule Mabe, woordvoerder van die ANC, in ŉ verklaring gesê. “Dit sluit in dat klein ondernemings aansoek doen vir skuldverligting en sakeuitbreidingsfasiliteite waarvoor die regering miljoene rand opsy gesit het. Ons word ook bemoedig deur die inisiatief van die privaat bedryf, insluitend banke, wat verligtingsmaatreëls soos betaalvakansies op verskeie finansiële produkte aangekondig het.”